Deg usefru-agi yesbeyyen-d Ben Muḥemmed belli argaz ur yefhim ara anamek n « gma » akked « sbaḥ lxir », ur yefhim ara « ḍrafa » d lḥerma n « temeṭṭut » ur yefhim ara « iḥulfan-is ». Ɣef wayagi ad as-d-uɣalen d uguren, iban-d waya deg wawalen i tenna i kečč (argaz). Amezwaru « teḥkiḍ i lɣir », « lekdeb », « tesṭuqteḍ lehdur », awalen-agi akk qqnen ger-asen s war lemqadra s wer lḥerma, d ayagi i wumi nsemma taseglut-ines ɣef wiyaḍ « isotopies ». D agi i d-iban wamek i tt-yuɣal wawal « sbaḥ lxir » akked « gma », uɣalen d « tesṭuqteḍ lehdur fell-i », « tunfeḍ i ubrid anasli », « ur tqudreḍ », « tzerɛeḍ lekdub », akked di taggara : « terriḍ-iyi zzman berrik », awlen-agi akk uɣalen d uguren imeqranen i tmeṭṭut, acku ayen akk yexdem « urgaz » yuɣal i « nekk » (tameṭṭut) d « tebɛent iḍuḍan », « ttwaqeḍɛen iberdan », yuɣal-as « zzman berrik ».